नई दिल्‍ली: टीम इंडिया के पूर्व ओपनर वीरेंद्र सहवाग ने अपनी बल्‍लेबाजी के बिंदास अंदाज से दुनियाभर में लोगों की प्रशंसा हासिल की. क्रिकेट से संन्‍यास लेने के बाद वीरू अब कमेंटेटर के रोल में अपनी चुटीली टिप्‍पणियों से लोगों की वाहवाही हासिल कर रहे हैं. सोशल मीडिया में उनके 'पंच' भी लोगों को खूब पसंद आ रहे हैं. ट्विटर पर वीरू ने अपने फैंस को बल्‍लेबाजी के दौरान अपनी आक्रामक शैली का राज बताया है. उन्‍होंने यही भी बताया कि उन्‍होंने बल्‍लेबाजी के दौरान किस बात का ध्‍यान रखा जिसके कारण वे गेंदबाजों के लिए खौफ का पर्याय बने. वीरू की बल्‍लेबाजी का अंदाज ऐसा था कि शतक, दोहरे शतक यहां तक कि तिहरे शतक के करीब होने पर भी वे कमजोर गेंद को क्रीज से बाहर निकलकर छक्‍के के लिए उड़ाने से नहीं चूके. वे छक्‍का लगाकर तिहरा शतक भी पूरा कर चुके हैं.